മനോഹരിയായി അനങ്ങന്മല ഒറ്റപ്പാലം: മഴയുടെ മാസ്മരികതയും പച്ചപ്പണിഞ്ഞ കുന്നുകളും മനോഹരിയാക്കുകയാണ് അനങ്ങന്മലയെ. ഒരുപാട് സിനിമകള്ക്ക് കര്മ്മസാക്ഷിയായ അനങ്ങന് മലയുടെ സൗന്ദര്യം തേടി വറുതിയുടെ കെട്ട കാലത്തും സഞ്ചാരികളെത്തുന്നുണ്ട്. ഒറ്റപ്പാലംചെര്പ്പുളശ്ശേരി റോഡില് കീഴുര് റോഡ് ഭാഗത്തുനിന്ന് മേലൂര് റൂട്ടില് ഒരു കിലോമീറ്റര് സഞ്ചരിച്ചാല് അനങ്ങന്മല ഇക്കോ ടുറിസം പ്രദേശത്ത് എത്തും. താലൂക്കിലെ അഞ്ച് പഞ്ചായത്തുകളിലായി വ്യാപിച്ചു കിടക്കുന്ന അനങ്ങന്മല പ്രകൃതി സ്നേഹികളുടെയും വിനോദ സഞ്ചാരികളുടെയും ഇഷ്ടസ്ഥലമാണ്. അനങ്ങന്റ സൗന്ദര്യത്തിനൊപ്പം താഴെ നീണ്ടുപരന്ന് കിടക്കുന്ന വയലേലകളും തോടും ചുറ്റുമുള്ള ഗ്രാമങ്ങളും മനം നിറക്കുന്ന കാഴ്ചവട്ടങ്ങളാണ്. അനങ്ങന് മലയിലാണ് ഏറ്റവും കൂടുതല് കന്മദം അഥവാ ശിലാജിത്ത് ലഭിക്കുന്നതന്ന് പറയപ്പെടുന്നു. മലയുടെ പാറപ്പാളികള്ക്കിടയില് കിനിഞ്ഞിറങ്ങുന്ന ജെല് രൂപത്തിലുള്ള വസ്തുവാണ് കദം. അനവധി സിനിമകള് ഇവിടെ ചിത്രീകരിച്ചിട്ടുണ്ട്. അനങ്ങന്റെ വശ്യമനോഹാരിത അഭ്രപാളികളില് കാഴ്ച്ചയുടെ മനം മയക്കുന്നവശ്യസൗന്ദര്യമാണ്. മഴക്കാലം പച്ചപട്ടു വിരിച്ച അനങ്ങന് മലയുടെ ഹരിതഭംഗി വാക്കുകള്ക്കും വര്ണ്ണനകള്ക്കു മപ്പുറമാണ്.മലമുകളില് നിന്നും നോക്കിയാന് കണ്ണെത്താ ദൂരത്തോളം പരന്ന് കിടക്കുന്ന നെല്പാടങ്ങളും ഹരിതഭംഗികളും മതിവരുവോളം. വിവിധ ഭാഷാചിത്രങ്ങള് ഇവിടെ ചിത്രീകരണത്തിന് വന്നിരുന്നത് ഈ മുക്ത സൗന്ദര്യം തേടിയാണ്. ഇക്കോ ടൂറിസം പദ്ധതി നടപ്പാക്കിയ അനങ്ങന്മലയില് വിനോദ സഞ്ചാരികള് മാത്രമല്ലാ, പ്രകൃതിസനേഹികളും ധാരാളമെത്തുന്നുണ്ട് കാറ്റ് കൊള്ളാനും ശുദ്ധവായു ശ്വസിക്കാനും എത്തുന്നവര് നിരവധിയാണ്. വിണ്ണിനെ ചുംബിക്കുന്ന അനങ്ങന്റ ശിരസിലൂടെ നൂല്മഴയായി കാലവര്ഷം പെയ്തിറങ്ങുന്നതും മോഹിപ്പിക്കുന്ന കാഴ്ച്ചയാണ്. നനുത്ത തണുപ്പിന്റെ മൂടുപടമണിഞ്ഞ് സാഹ്നയാങ്ങളില് ഒഴുകിയെത്തുന്ന കോടമഞ്ഞും ഭ്രമിപ്പിക്കുന്ന കാഴ്ച്ചവട്ടം തന്നെ.